Avainsanat

Tiivistelmä



Avainsanat

1 Toimielinten säädökset, päätökset ja muut toimet - Asetukset - Perusasetukset ja täytäntöönpanoasetukset - Täytäntöönpanovallan laajuus - Rajat - Täytäntöönpanoasetus, jossa otetaan käyttöön sellainen vastaavilla tavaroilla korvaamista sisäisessä jalostusmenettelyssä koskeva edellytys, jota ei ole asetettu perusasetuksessa - Lainmukaisuus

(Neuvoston asetuksen (ETY) N:o 1999/85 2 artiklan 4 kohta ja neuvoston asetuksen (ETY) N:o 3677/86 9 artikla)

2 Tavaroiden vapaa liikkuvuus - Kolmansien maiden kanssa käytävä kauppa - Sisäinen jalostusmenettely - Vastaavilla tavaroilla korvaaminen - Edellytykset - Tavaroiden luokittelu samaan tullitariffin alanimikkeeseen - Suhteellisuusperiaatetta tai luottamuksensuojan taikka oikeusvarmuuden periaatteita ei ole loukattu

(Neuvoston asetuksen (ETY) N:o 3677/86 9 artikla)

Tiivistelmä

3 Kun perusasetuksen soveltamissäännösten antamiseen toimivaltainen yhteisön toimielin antaa mainittuja soveltamissäännöksiä, se ei saa ylittää perusasetuksella sille annettua tähän asetukseen sisältyvien sääntöjen täytäntöönpanoa koskevaa toimivaltaa.

Mainittua toimivaltaa ei ylitetä, kun sääntelykomiteamenettelyn mukaisesti sisäistä jalostusmenettelyä koskevan perusasetuksen (ETY) N:o 1999/85 täytäntöönpanemiseksi annetun asetuksen (ETY) N:o 3677/86 9 artiklassa otetaan käyttöön vastaavilla tavaroilla korvaamista sisäisessä jalostusmenettelyssä koskeva edellytys, jonka mukaan vastaavien tavaroiden on kuuluttava samaan tullitariffin alanimikkeeseen kuin tuontitavaroiden, vaikka perusasetuksessa edellytetäänkin ainoastaan, että vastaavien tavaroiden laadun ja ominaisuuksien on oltava samat kuin tuontitavaroilla.

Perusasetuksen 2 artiklan 4 kohdassa säädetään, että täytäntöönpanotoimilla, jotka toteutetaan tätä varten annetun valtuutuksen nojalla, voidaan kieltää tai rajoittaa sisäisessä jalostusmenettelyssä poikkeuksellista vastaavilla tavaroilla korvaamista. Samaan tullitariffin alanimikkeeseen kuulumista koskeva edellytys merkitsee lisäksi sellaisen edellytyksen asettamista, joka on selvä ja täsmällinen ja jolla voidaan edistää perusasetuksessa nimenomaisesti asetetun tavoitteen, sisäisen jalostusmenettelyn väärinkäytön estämisen, toteuttamista. Tällaisen edellytyksen asettamista ei myöskään voida tehokkaasti vastustaa vetoamalla järjestelmän yleiseen tavoitteeseen edistää yhteisössä toimivien yritysten vientiä.

4 Asetuksen (ETY) N:o 3677/86 9 artiklalla käyttöön otetulla edellytyksellä, joka koskee vastaavilla tavaroilla korvaamista sisäisessä jalostusmenettelyssä ja jonka mukaan vastaavien tavaroiden on kuuluttava samaan tullitariffin alanimikkeeseen, ei loukata suhteellisuusperiaatetta, koska edellytys ei ole suhteeton verrattuna tavoitteeseen estää väärinkäyttö edellytystä koskevissa tilanteissa. Edellytyksellä ei myöskään loukata luottamuksensuojan tai oikeusvarmuuden periaatteita, koska vaikka siinä vedotaan toiseen säännöstöön kuuluvaan perusteeseen, jota voidaan tietyin aikavälein muuttaa, edellytyksellä asetetaan taloudelliset toimijat sellaiseen tilanteeseen, jossa ne voivat aina selvästi ja täsmällisesti tietää, onko vastaavilla tavaroilla korvaaminen niille mahdollista.